原文 　　人之初,性本善。性相近,习相远。 　　苟不教,性乃迁。教之道,贵以专。 　　昔孟母,择邻处,子不学,断机杼。 　　窦燕山,有义方,教五子,名俱扬。 　　养不教,父之过。教不严,师之惰。 　　子不学,非所宜。幼不学,老何为。 　　玉不琢,不成器。人不学,不知义。 　　为人子,方少时,亲师友,习礼仪。 　　香九龄,能温席。孝于亲,所当执。 　　融四岁,能让梨。弟于长,宜先知。 　　首孝悌,次见闻,知某数,识某文。 　　一而十,十而百,百而千,千而万。 　　三才者,天地人。三光者,日月星。 　　三纲者,君臣义,父子亲,夫妇顺。 　　曰春夏,曰秋冬,此四时,运不穷。 　　曰南北,曰西东,此四方,应乎中。 　　曰水火,木金土,此五行,本乎数。 　　十干者,甲至癸。十二支,子至亥。 　　曰黄道,日所躔。曰赤道,当中权。 　　赤道下,温暖极。我中华,在东北。 　　曰江河,曰淮济。此四渎,水之纪。 　　曰岱华,嵩恒衡。此五岳,山之名。 　　曰士农,曰工商。此四民,国之良。 　　曰仁义,礼智信,此五常,不容紊。 　　地所生,有草木,此植物,遍水陆。 　　有虫鱼,有鸟兽,此动物,能飞走。 　　稻梁菽,麦黍稷,此六谷,人所食。 　　马牛羊,鸡犬豕,此六畜,人所饲。 　　曰喜怒,曰哀惧,爱恶欲,七情具。 　　青赤黄,及白黑,此五色,目所识。 　　酸苦甘,及辛咸,此五味,口所含。 　　膻焦香,及腥朽,此五臭,鼻所嗅。 　　匏土革,木石金,丝与竹,乃八音。 　　曰平上,曰去入,此四声,宜调协。 　　高曾祖,父而身,身而子,子而孙。 　　自子孙,至玄曾,乃九族,人之伦。 　　父子恩,夫妇从。兄则友,弟则恭。 　　长幼序,友与朋。君则敬,臣则忠。 　　此十义,人所同。当顺叙,勿违背。 　　斩齐衰,大小功。至缌麻,五服终。 　　礼乐射,御书数,古六艺,今不具。 　　唯书学,人共遵,既识字,讲说文。 　　有古文,大小篆,隶草继,不可乱。 　　若广学,惧其繁,但略说,能知源。 　　凡训蒙,须讲究,详训诂,明句读。 　　为学者,必有初,小学终,至四书。 　　论语者,二十篇,群弟子,记善言。 　　孟子者,七篇止,讲道德,说仁义。 　　作中庸,子思笔,中不偏,庸不易。 　　作大学,乃曾子,自修齐,至平治。 　　孝经通,四书熟,如六经,始可读。 　　诗书易,礼春秋,号六经,始可求。 　　有连山,有归藏,有周易,三易详。 　　有典谟,有训诰。有誓命,书之奥。 　　我周公,作周礼,著六官,存治体。 　　大小戴,注礼记,述圣言,礼乐备。 　　曰国风,曰雅颂,号四诗,当讽咏。 　　诗既亡,春秋作,寓褒贬,别善恶。 　　三传者,有公羊,有左氏,有谷梁。 　　经既明,方读子。撮其要,记其事。 　　五子者,有荀杨,文中子,及老庄。 　　经子通,读诸史,考世系,知终始。 　　自羲农,至黄帝,号三皇,居上世。 　　唐有虞,号二帝,相揖逊,称盛世。 　　夏有禹,商有汤,周文武,称三王。 　　夏传子,家天下,四百载,迁夏社。 　　汤伐夏,国号商,六百载,至纣亡。 　　周武王,始诛纣,八百载,最长久。 　　周辙东,王纲堕,逞干戈,尚游说。 　　始春秋,终战国,五霸强,七雄出。 　　嬴秦氏,始兼并,传二世,楚汉争。 　　高祖兴,汉业建,至孝平,王莽篡。 　　光武兴,为东汉,四百年,终于献。 　　魏蜀吴,争汉鼎,号三国,迄两晋。 　　宋齐继,梁陈承,为南朝,都金陵。 　　北元魏,分东西,宇文周,与高齐。 　　迨至隋,一土宇,不再传,失统绪。 　　唐高祖,起义师,除隋乱,创国基。 　　二十传,三百载,梁灭之,国乃改。 　　梁唐晋,及汉周,称五代,皆有由。 　　炎宋兴,受周禅。十八传,南北混。 　　辽与金,帝号纷。 迨灭辽,宋犹存。 　　至元兴,金绪歇。有宋世,一同灭。 　　并中国,兼戎狄。九十年,国祚废。 　　明太祖,久亲师。传建文,方四祀。 　　迁北京,永乐嗣。迨崇祯,煤山逝。 　　廿二史,全在兹。载治乱,知兴衰。 　　读史书,考实录。通古今,若亲目。 　　口而诵,心而惟。朝于斯,夕于斯。 　　昔仲尼,师项橐。古圣贤,尚勤学。 　　赵中令,读鲁论,彼既仕,学且勤。 　　披蒲编,削竹简。彼无书,且知勉。 　　头悬梁,锥刺股。彼不教,自勤苦。 　　如囊萤,如映雪,家虽贫,学不缀。 　　如负薪,如挂角,身虽劳,犹苦卓。 　　苏老泉,二十七,始发愤,读书籍。 　　彼既老,犹悔迟。尔小生,宜早思。 　　若梁灏,八十二,对大廷,魁多士。 　　彼既成,众称异。尔小生,宜立志。 　　莹八岁,能咏诗。泌七岁,能赋碁。 　　彼颖悟,人称奇。尔幼学,当效之。 　　蔡文姬,能辨琴。谢道韫,能咏吟。 　　彼女子,且聪敏。尔男子,当自警。 　　唐刘晏,方七岁,举神童,作正字。 　　彼虽幼,身己仕。有为者,亦若是。 　　犬守夜,鸡司晨。苟不学,曷为人。 　　蚕吐丝,蜂酿蜜。人不学,不如物。 　　幼而学,壮而行,上致君,下泽民。 　　扬名声,显父母,光于前,裕于后。 　　人遗子,金满籝。我教子,惟一经。 　　勤有功,戏无益。戒之哉,宜勉力。